SA benodig meer onderwysers van gehalteArgieffoto Suid-Afrika het ’n tekort aan onderwysers en sal waarskynlik teen 2025, 30 000 meer onderwysers nodig hê as in 2013, ten einde die groeiende leerlinggetalle in skole te akkommodeer. Daarom doen die Skole-ondersteuningsentrum (SOS) op Wêreld Onderwysersdag (5 Oktober) ’n beroep op jong mense om opnuut ’n beroep in die onderwys te oorweeg. Danie Brink, hoof van die SOS, sê die rede vir die tekort is dat te min onderwysers jaarliks opgelei word en al meer die beroep verlaat nog voor hul aftree-ouderdom. “Die regering moet ook beter salarisse en werksomstandighede vir onderwysers bied, wat gehalte onderwysers na die beroep sal lok. “Vir Suid-Afrika om in die groeiende behoefte aan onderwysers te voorsien, moet ten minste 25 000 nuwe onderwysers jaarliks opgelei word. Volgens die departement van onderwys het 20 000 onderwysers in 2015 aan ’n instelling van hoër onderwys in Suid-Afrika gekwalifiseer.” Brink het gesê daar is boonop net plek vir 9 000 studente om jaarliks aan een van die land se 26 universiteite te begin studeer. Hy sê ook die tekort aan onderwysers sal toeneem, omdat nie genoeg onderwysers opgelei word om die plek te neem van onderwysers wat aftree nie. “Volgens syfers deur Africa Check in 2016, voltooi net 36% van alle onderwysstudente hul vierjaar-kwalifikasie in die aangewese tyd. ’n Verslag deur die sentrum vir ontwikkeling en onderneming wys dat net 2,4% van Unisa-studente hul kwalifikasie voltooi. “Onderwysers se salarisse is nie kompeterend nie, wat veroorsaak dat jong mense nie onderwys wil studeer nie. Swak dissipline in skole maak die beroep ook onaantreklik,” sê Brink. Volgens Brink gaan dit ook om die gehalte van onderwysers wat opgelei word. “Die gehalte van onderwys kan nie beter wees as die gehalte van sy onderwysers nie. Daarom bestee die SOS deurlopend tyd aan voortgesette ontwikkeling van ons onderwysers.” Melanie Buys, onderwysspesialis verbonde aan die SOS, sê ook die gehalte van opleiding van onderwysers moet verbeter, ten einde onderwysers beter voor te berei vir uitdagings in die klaskamer. “Universiteite moet ook meer kieskeurig wees oor wie gekeur word om onderwys te studeer en moet hierdie studente emosioneel en akademies ondersteun, ten einde te verseker dat die deurvloeikoers verbeter.” Brink meen meer jong mense behoort die beroep te oorweeg, omdat onderwysers enige plek ter wêreld kan skoolhou. “Jy het ook die toekoms van jou land daagliks in jou hande en kan ŉ ware verskil maak in jong mense se lewens,” sê Brink. Hy sê die regering behoort onderwysers beter te betaal en die wurggreep van die Suid-Afrikaanse Demokratiese Onderwysersunie (Sadou) te breek, wat die professionaliteit van die beroep aantas.